cyanic-selkie/wikianc huggingface dataset:
Mad Max 2
Untfangst
Fan 'e filmkritisy krige Mad Max 2 oer it algemien tige positive resinsjes. Roger Ebert fan 'e Chicago Sun-Times parte de film 31/2 fan 4 stjerren ta. Hy neamde it "in film fan poere aksje" en "ien fan 'e meast oanhâldend agressive films ea makke." Yn The New York Times skreau Vincent Canby: "nea hat in filmysk fizioen fan 'e wrâld nei in nukleêre holokaust der sa botte treasteleas en ûnmeilydsum út sjoen, noch sa smoarfol mei aksje en soms humor as George Miller syn apokalyptyske The Road Warrior, in ekstrafagante filmfantasij dy't derút sjocht as in sado-masogistysk stripboek dat ta libben kommen is."
Opbringst
Mad Max 2 brocht yn 'e bioskopen yn Austraalje 10,8 Australyske dollar op, wat (doe) omrekkene delkaam op 16 miljoen Amerikaanske dollar. Yn Noard-Amearika brocht de film 23,7 miljoen yn 't laadsje. Hoewol't net bekend is hoe grut oft de opbringst yn 'e rest fan 'e wrâld wie, komt de film dêrmei al út op $39,7 miljoen. Ofset tsjin it budget fan $6,7 miljoen betsjut dat in winst fan $33 miljoen, hoewol't dêr de marketingkosten noch wol ôf moatte. Dêrmei wie Mad Max 2 in oansjenlik kommersjeel súkses.
Hillige Trije-ienheidstsjerke (Jerevan)
De Hillige Trije-ienheidstsjerke (Armeensk: Սուրբ Երրորդություն Եկեղեցի; Surp Yerrortutyun) is in armeensk-apostoalyske tsjerke yn it Malatia-Sebastia-distrikt fan de Armeenske haadstêd Jerevan. Foar de yn 2003 boude tsjerke stie de 7e iuwske Zvartnots-katedraal model.
Proven Guilty
Proven Guilty is in roman fan it fantasysjenre, skreaun troch de Amerikaanske auteur Jim Butcher. De titel betsjut safolle as "Fan Wa't de Skuldigens Bewiisd Is". It boek, dat skreaun is yn it ik-perspektyf, foarmet it achtste diel fan 'e romansearje The Dresden Files, dy't ta it subsjenre fan 'e urban fantasy heart. It folget as sadanich op Dead Beat. Yn Proven Guilty wurdt Harry Dresden, praktisearjend tsjoender en privee-detektive te Chicago, oerladen mei opdrachten fan 'e Wite Ried fan Tsjoenderij, wylst er tuskentroch ek noch de dochter fan in goede freon helpe moat. Proven Guilty waard yn 2006 publisearre troch de New Yorkske útjouwerij Roc Books. Yn 2007 waard it boek troch de Science Fiction Book Club werpublisearre yn 'e omnibusedysje Wizard under Fire, tegearre mei White Night, it njoggende diel fan The Dresden Files.
Hillige Trije-ienheidstsjerke (Jerevan)
De bou fan de tsjerke sette útein yn maart 2001 neffens in plan fan de arsjitekt Baghdasar Arzoumanian en waard mooglik makke troch de Louise Simone Manoogian, in Amearikaanske fan Armeenske komôf.
Proven Guilty
Ynhâld
Proven Guilty begjint as Harry Dresden, tsjoender en privee-detektive yn Chicago, yn syn eigen stêd oanwêzich is by de eksekúsje fan in Koreaanske jonge fan sechstjin troch de Wite Ried fan Tsjoenderij. De jonge is in warlock, dy't him skuldich makke hat oan it geastlik oerhearskjen fan syn famyljeleden, fan wa't er fjouwer twongen hat selsmoard te dwaan. Nettsjinsteande it feit dat de jonge net doge woe en in grut gefaar foar syn om-en-by wie, kin Harry him inkeld as in tiner sjen en is er der nei de terjochtstelling beroerd oer. Hy kriget oer de kwestje in ferbale konfrontaasje mei de Merlyn, de foarsitter fan 'e Hege Ried, it bestjoer fan 'e Wite Ried. Harry is no in warder fan 'e Wite Ried om't de tsjoenders trijefearnsjier earder troch tadwaan fan in ûnbekende ferrieder yn 'e eigen rangen swiere ferliezen lit hawwe yn harren oarloch mei it Reade Hôf fan 'e fampieren (sjoch: Dead Beat). Nettsjinsteande dat hat de Merlyn gjin fertrouwen yn Harry, en wachtet er oant Harry in flater begiet, sadat er mei him ôfweve kin. Hy is nammers noch net fergetten dat Harry de oarloch mei de fampieren sels feroarsake hat (sjoch: Grave Peril).
Harry hat ek in ûnderhâld mei syn âlde mentor, de tsjoender Ebenezar McCoy, dy't him freget om út te sykjen wêrom't de ierdgeasten fan it Simmerhôf en it Winterhôf noch gjin oarloch tsjin 'e fampieren begûn binne. Doe't de fampieren ferline jier de Wite Ried sa'n grutte slach tabrochten, binne se nammentlik yn it domein fan 'e ierdgeasten trochkrongen (sjoch: Dead Beat), en dy litte ornaris net mei harren omboartsje. It komt de Wite Ried oars al min út dat de ierdgeasten no ynienen lankmoedich wurden binne, want de tsjoenders kinne op it stuit de striid inkeld noch folhâlde troch de stipe fan harren minsklike bûnsgenoaten fan geheime organisaasjes as de Venatori Umbrorum en it Genoatskip fan Sint Gilles. Harry seit ta dat er de saak ûndersykje sil. McCoy langet him ek in brief oer fan 'e Poartewachter, in oar lid fan 'e Hege Ried. Dy skriuwt dat der de lêste tiid ferskate gefallen fan swarte magy yn Chicago west hawwe, hoewol't by syn witten de oare leden fan 'e Hege Ried dêr noch net fan op 'e hichte binne. Harry begrypt dat er him ek gau yn dy saak ferdjipje moat as er de kâns hawwe wol om dermei ôf te weven sûnder dat de Merlyn oer syn skouder meisjocht en alles wat er docht ûnder in fergrutglês leit.
Hillige Trije-ienheidstsjerke (Jerevan)
Op 9 novimber 2004 liedde katolikos Karekin II de konsekraasjerite fan de krúsen fan de Trije-ienheidstsjerke. De wijing fûn troch Karakin II plak op 20 novimber 2005.
Proven Guilty
Ynhâld
Op 'e weromweis fan 'e eksekúsje wurdt Harry earst konfrontearre mei in kreaze frou yn 'e passazjiersstoel fan syn auto, dy't sûnder warskôging út it neat ferskynt. It is, sa wit er, in hallusinaasje feroarsake troch de fallen ingelinne Lasciël, fan wa't in ôfdruk yn syn harsens libbet sûnt er inkele jierren earder ien fan 'e Tritich Sulverstikken oppakt hat (sjoch: Death Masks). Harry hat Lasciël noch net ôfpoeiere, om't er neat mei har te krijen hawwe wol, as er mei opsetsin oanriden wurdt. Foar't er út syn it wrak fan syn auto klimme kin, is de dieder al fuortriden. Harry hâldt der in lichte harsensskodding oan oer en lit him thúsbringe troch syn goede freondinne Karrin Murphy, dy't by it Chicago Police Department wurket. Harry wennet yn in appartemint yn it sûterrên fan in flatgebou, dat er sûnt inkele jierren dielt mei syn healbroer, de wite fampier Thomas Raith (sjoch: Blood Rites), dy't him de lêste tiid frijwat nuver hâldt en draacht. Dêr oankommen, fertelt Harry Murphy oer de warskôging fan 'e Poartewachter om út te sjen nei swarte magy. Murphy, dy't oan it haad stiet fan 'e Spesjale Undersyksienheid fan 'e plysje fan Chicago, ûnthjit Harry dat se him op 'e hichte hâlde sil as se wat sjocht of heart dat dêrmei te krijen hawwe kin.
As Harry wer wat bekommen is, skillet er Fix op, de Simmerridder, dy't him noch wat skuldich is (sjoch: Summer Knight). Harry wol fan him witte wêrom't it Simmerhôf net fanwegen kommen is tsjin it Reade Hôf fan 'e fampieren, mar Fix wol it der oer de tillefoan net oer hawwe. Se prate ôf om inoar de oare deis om itenstiid hinne te treffen yn Harry syn stamkroech McAnally's. Neitiid bellet Harry noch ferskate oare kunde fan him op om te besykjen ynformaasje te krijen oer de foarfallen fan swarte magy dêr't de Poartewachter it oer hie, mar dat smyt neat op. Dêrop giet er te rie by Bob, in elemintêre geast fan 'e lucht mei in yngeande kennis fan magy, dy't in skedel bewennet op 'e boekeplanke yn Harry syn laboratoarium, yn 'e kelder ûnder syn appartemint. As Harry klaget oer de dizenigens fan it boadskip fan 'e Poartewachter, leit Bob him fuortendaliks út dat it nei alle gedachten basearre is op wittenskip efterôf. De Poartewachter moat himsels út 'e takomst wei in berjocht stjoerd hawwe; machtige tsjoenders kinne dat, mar se moatte der wol o sa om tinke dat se de rin fan 'e tiid net yn 'e tiis bringe. Dêrfandinne de dizenige omskriuwing. Harry beslút de saak oars oan te pakken en de makette fan 'e binnenstêd fan Chicago, dy't er de ôfrûne moannen mei soarch yn syn laboratoarium boud hat, te brûken om te sykjen nei gefallen fan deadseangst, dat oer it algemien mank giet mei it foarkommen fan swarte magy.
Ear't er dêr lykwols ta komme kin, wurdt er skille troch Molly Carpenter, de âldste, santjinjierrige, dochter fan in freon fan him. Har heit, Michael Carpenter, is ien fan 'e trije Ridders fan it Krús, dy't in swurd hawwe dêr't ien fan 'e spikers yn ferwurke is dy't brûkt is by de Krusiging fan Jezus. Harry hat him de ôfrûne jierren net sjoen, om't er him aktyf ûntrint; hy is nammentlik benaud dat Michael, mei syn fan God jûne krêften, de ôfdruk fan 'e fallene ingelinne Lasciël yn syn him gewaarwurde kin. Molly fertelt Harry dat se arrestearre is, en smeket him om jild yn te lizzen sadat se op boarchtocht frijkomme kin. Harry lit him beprate en reizget mei syn reuseftige en hyperyntelliginte Tibetaanske mastyf Mouse yn in taksy nei it plysjeburo. Dêr wurdt er foar de doar opwachte troch Molly, dy't dúdlik net finzensit. Dan komt de aap út 'e mouwe: se wol dat Harry de boarch betellet foar har frijer Nelson Lenhardt, dy't fêstholden wurdt op fertinking fan mishanneling. Harry is net wiis mei de gong fan saken, mar hy lit him op 'e nij troch de kreaze Molly beprate.
Neitiid giet Harry mei Molly nei it hotel dêr't SplatterCon!!! holden wurdt. By it plak delikt treft er Rawlins, in plysjeman dêr't er kunde oan hat, dy't him eefkes om 'e hoeke fan 'e doar yn wc-romte sjen lit. Troch syn Wiere Sicht te brûken, in fermogen dat tsjoenders hawwe om 'e saken te sjen sa't se wier binne, stelt Harry fêst dat by de mishanneling fan Pell swarte magy brûkt is. Hy beseft dat er mei in omwei de foarfallen ûntdutsen hat dêr't de Poartewachter him foar warskôge. Dan geane ynienen alle ljochten út en begjinne de konvinsjebesikers te razen. Harry makket ljocht mei it betsjoende pentagram dat er oan in keatlinkje om syn hals draacht, en set op 'e boarne fan 'e fersteuring ta. Rawlins lûkt syn pistoal en giet mei. Yn ien fan 'e sealen fan it hotel dy't foar de gelegenheid fan 'e konvinsje omfoarme is ta filmseal, treffe se in beamlange keardel mei it masker fan in iishockeykeeper foar, dy't mei in sichte op 'e konvinsjebesikers yn hout. Rawlins sjit him ferskate kearen yn 'e holle, mar dêr wurdt er allinnich mar lulk fan. Harry blaast him mei tsjoenderij efteroer fan 'e fuotten ôf, troch it filmdoek hinne en tsjin 'e efterwand fan 'e seal oan, dêr't er foar harren eagen ferdwynt en inkeld in fluch weiwurdende berch slym efterlit. Harry wit dat dat ektoplasma is, wat betsjut dat it in wêzen wie dat oproppen is út it Nevernever, de parallelle wrâld fan it boppenatuerlike.
By de oanfal is ien jongeman deade, wylst ferskate oare konvinsjebesikers ferwûne rekke binne. As dy ôffierd binne nei it sikehûs, en Rawlins ek, dy't in haal mei de sichte oer de earm krigen hat, wurdt Harry in oere lang ûnderfrege troch resjersjeur Greene. Dat is in man dy't, oars as bygelyks Rawlins, noch nea mei it boppenatuerlike te krijen hân hat. De antwurden dy't er fan Harry kriget, befalle him dan ek net, en hy beslút dat Harry mei sin meiwurking wegeret, of dat er sels by de oanfal belutsen wêze moat. Harry wurdt rêden troch Murphy, dy't opdaagjen komt om it ûndersyk oer te nimmen. As er dan de tiid hat om oer it foarfallene nei te tinken, beseft Harry dat it wêzen dêr't hy en Rawlins it tsjin opnommen hawwe, as twa drippen wetter liek op de Risper, de haadpersoan yn 'e Suburban Slasher-horrorfilmsearje. By kontrôle nei de film dy't yn 'e seal fertoand waard, docht bliken dat it yndie in film út dy rige wie. Harry wol dan witte hokker film oft dy middei yn 'e bioskoop fan Pell fertoand wie foar't de âldman yn it hotel oanfallen waard; dat blykt Hammerhands te wêzen, en it hat der alle skyn fan dat Pell it slachtoffer wurden is fan 'e haadpersoan út dy film. It is Harry noch net alhiel dúdlik wat der op SplatterCon!!! oan 'e hân is, mar hy en Murphy kinne it mar better útsykje foar moarntejûn, want dan is it MovieFest, en draaie der op 'e konvinsje tolve films tagelyk.
Oanslach (betsjuttingsside)
"Oanslach" hat yn de Wikipedy ferskate betsjuttings:
Proven Guilty
Ynhâld
De oare moarns, as Harry oerleit mei de ôfdruk fan Lasciël, ornearret hja dat it wêzen efter de oanfallen op 'e konvinsje in spiritueel rôfdier wêze moat. Neitiid set Harry mei Mouse, Murphy en de skedel fan Bob yn in rêchsek ôf nei it sikehûs, om 'e slachtoffers te befreegjen. De ferwûne jongeman, Ken, is yn 'e nacht ferstoarn. Ien fan 'e froulike slachtoffers, Rosie, is der fysyk net sa min oan ta, mei inkeld in brutsen kaaibonke; om har ferwûnings soe se eins wol nei hûs meie, mar om't se yn ferwachting is, hawwe de dokters besletten har noch wat langer yn it sikehûs te hâlden. Hja is in goede freondinne fan Molly, dy't de hiele nacht net fan har side wykt is. As Harry it Wiere Sicht brûkt om te sjen hoe't Rosie der geastlik oan ta is, liket de skea ta te fallen, hoewol't har geastlike sels in pear lytse gatsjes yn 'e sliepen hat dy't Harry net ferklearje kin. De jûns tefoaren hie Harry opmurken dat Rosie de groeden fan in protte ynjeksjes yn binnenkant fan 'e earmtakke hat, en as er har freget hoelang't se al fan 'e drugs ôf is, antwurdet se dat se no twa wiken clean is, om't se swier rekke is, en dat se de heroïne sels net iens mist. De heit fan Rosie har poppe wie de stoarne Ken, en Murphy hat de taak om it fanke oer de dea fan har frijer te fertellen. Se litte Rosie yn triennen efter oan 'e soargen fan Molly. As Harry de moeting letter mei Murphy bepraat, is dy fan miening dat Rosie liicht; sa fluch kin men simpelwei net ôfkicke. Harry wit dat der wat net kloppet mei it fanke, mar kin der net alhiel de finger op lizze.
Werom yn syn appartemint trappearret Harry syn healbroer Thomas as dy't stilwei ferhúzje wol. Hy seit dat er fêst wurk fûn hat en dat er al langernôch op Harry ompongluze hat. Harry winsket him it bêste, mar bliuwt efter mei in gnabjend gefoel dat Thomas wat ferberget. Hy hat lykwols gjin tiid om dêr lang oer te prakkesearjen, want hy moat sjen dat er yn syn stamkroech MacAnally's komt, dêr't er ommers in ôfspraak hat mei Fix, de Simmerridder. It docht bliken dat Fix de Simmerfrouwe, Lily, meibrocht hat. Se binne âlde bekenden fan Harry (sjoch: Summer Knight), mar troch harren ferheffing ta har nije posysjes yn it Simmerhof fan 'e ierdgeasten binne se bot feroare. As Harry harren ûnderstiet oer de riedselige ûnwilligens fan 'e ierdgeasten en fal it Reade Hôf fan 'e fampieren oan, docht al rillegau bliken dat se him dêr net folle oer fertelle kinne, om't Titania, de Simmerkeninginne, harren in betsjoening oplein hat dy't dat foarkomme moat. Nettsjinsteande dat witte se, troch yndirekte oanwizings te jaan, Harry dúdlik te meitsjen dat it Simmerhôf op 'e hannen sit om't Titania bang is foar in oanfal troch it Winterhôf sadree't sy har tsjin 'e fampieren keart.
Op Harry syn fersyk ropt Lily har wjergader op, de Winterfrouwe Maeve. Harry hat noch wat fan har tegoede om't se in jier earder har hofdame Jenny Greenteeth stjoerd hat om 'e brulloft fan Harry syn freonen Billy en Georgia te ferrinnewearjen (sjoch: Something Borrowed). Hy biedt lykwols oan en lit dy jildige reden ta in skeel farre, as Maeve fertelt wêrom't it Winterhôf de fampieren net oanfallen hat. Maeve giet dêrop yn en fertelt dat Mab, de Winterkeninginne, it ferbean hat, en dat se har legers sammele hat om it Simmerhôf oan te fallen. Se seit derby dat se bang is dat Mab gek wurden is, krekt sa't dat inkele jierren earder ek mei de Simmerfrouwe Aurora bard is (sjoch: Summer Knight).
Werom by SplatterCon!!! blykt it grouwélich barren fan 'e foargeande jûns foar in ferdûbeling fan it tal besikers soarge te hawwen, wylst it by it plak delikt swart sjocht fan 'e media. Murphy fertelt Harry dat resjersjeur Greene ûnderwilens de help fan 'e FBI ynroppen hat. Ta Murphy har ôfgriis is de FBI-agint dy't de lieding oer it ûndersyk oernommen hat har eks-man Rick. Harry freget Murphy en set har kontakten by de brânwacht yn om it hotel dêr't SplatterCon!!! holden wurdt, kontrolearje te litten op brânfeiligens. It liket him ta dat dêrfoar fiersten tefolle lju oanwêzich binne, dat mei in bytsje gelok soe de brânwacht it besikerstal teminsten in bytsje úttinje kinne. Harry en Murphy sjogge de ferneamde horrorfilmmakker Darby Crane, dy't him fertocht hâldt en draacht, en hawwe in konfrontaasje mei him en syn abbekaat Lucius Glau, dy't hast útrint op geweld, en dy't harren efterlit mei mear fragen as antwurden.
Wylst Harry dy jûns yn syn hotelkeamer risselwearret om yn te gripen sadree't de betsjoening dy't er oer it hotel lein hat, him fertelt dat der wat yn 'e wrâld trochkringt út it Nevernever wei, wurdt er opbelle troch Molly har feint Nelson. Dy is yn panyk om't er mient dat er efterfolge wurdt troch wat boppenatuerliks, en hy wol dat Harry him beskermet. Om't Harry op it stuit de hannen fol hat, stjoert er him nei syn freon pastoar Forthill ta, yn 'e Tsjerke fan 'e Hillige Marije fan de Ingels. As de oanfal út it Nevernever úteinlik komt, is it net ien fobofaach, mar binne it fjouwer. Harry wit trije op 'e opropper ôf te stjoeren, mar ien ûntkomt him en kringt by de kokens it hotel yn. Hy hastiget him nei ûnderen ta dêr't tsjin dy tiid in wier pandemonium útbrutsen is. Plysjeminsken en guon konvinsjebesikers dy't fjoerwapens by har blike te dragen, sjitte op alles dat beweecht en de fobofaach deadet fjouwer minsken ear't Harry it ding berikke kin om it werom te stjoeren nei it Nevernever. In fyfde persoan is omkommen by de sjitpartij en ferskate oare lju binne swierferwûne. Resjersjeur Greene hat fan 'e fobofaach in bêste terwinkel tsjin 'e holle hân en is útskeakele; itselde jildt foar FBI-agint Rick, dy't rekke is troch in ferdwaalde kûgel. Dat betsjut dat it hiele fiasko no Murphy har ferantwurdlikheid is.
Harry beslút mei Mouse efter de opropper oan te gean, en Murphy stjoert Rawlins mei. As se yn in parkearkelder Rawlins syn auto ophelje sille, wurdt Mouse lykwols oanriden troch in bestelbuske dat bestjoerd wurdt troch Lucius Glau. Foar't Harry trochhat wat er bart, slacht Darby Crane him bewusteleas. As er wer bykomt, blykt dat hy en Rawlins fêstholden wurde yn in ferfallen âld garaazje, dêr't Crane oer it ynternet in feiling organisearret om Harry te ferkeapjen oan 'e heechste bieder. Mei't er frijwat fijannen makke hat, binne der in soad lju dy't him wol hawwe wolle, te begjinnen mei de widdo fan 'e reade fampier Paolo Ortega. Harry beseft lykwols dat er de garaazje ken: it is de Half Moon Garage, dêr't er jierren lyn alris earder fêstholden is troch in motorbinde besteande út lykantropen (sjoch: Fool Moon). Hy waard doe befrijd troch wearwolven dy't in gat ûnder ien fan 'e sydwanden fan 'e garaazje groeven. Nei't se mei help fan 'e ôfdruk fan Lasciël yn Harry syn holle út harren boeiens loskommen binne, witte Harry en Rawlins no troch datselde gat út 'e garaazje te ûntkommen.
Underweis befreget Harry Thomas, dy't tajout dat hy dejinge is dy't Harry de lêste dagen folge hat. Oer it wurk dat er fûn hat, wol er lykwols noch altyd neat loslitte. As se dêrnei de saak mei de fobofagen beprate, bringt Harry de teory op it aljemint dat de lêste fobofaach spesifyk stjoerd wie om Glau te deadzjen, mei't er dy as earste oanfoel. Harry tinkt dat Glau mei de opropper ûnder ien tekken skûle en derfoar soarge dat Madrigal op SplatterCon!!! oanwêzich wie, sadat er as sûndebok tsjinje koe. Nei't se Rawlins nei it sikehûs brocht hawwe, keare Harry en Thomas werom nei it hotel, dêr't se it spoar fan Harry syn betsjoening wei folgje nei de lokaasje fan 'e opropper. Ta Harry syn ûntsetting liedt it harren nei it hûs fan 'e Carpenters, dêr't de foardoar fan 'e hingen skuord en alles koart en klien slein is troch de trije fobofagen dy't Harry dêrhinne stjoerd hat. De iennichste manear dat dit mooglik is, is as Molly de opropper is, en dat wol eins Harry eins net oan. Se treffe Daniel, Molly har âldste broer, lichtferwûne oan, en de jonge fertelt harren dat syn mem, Charity, mei de jongere bern de hermetysk ôfsletten panykkeamer ynflechte is. As Harry wit wêr't er nei sykje moat, kin er de panykkeamer fine. De slotten allinnich hiene de fobofagen der net bûten holden, mar de magy fan ingels dy't de keamer omslút, koene se net trochhinne brekke. It docht bliken dat Charity en de jongere bern allegear sûn en wol binne. De iennichste dy't mist is Molly, dy't troch de fobofagen ûntfierd is.
Harry en Thomas helpe Charity om har bern nei de Tsjerke fan 'e Hillige Marije fan 'e Ingels te bringen, dêr't pastoar Forthill in lyts sealtsje mei fjildbêden hat dêr't se de nacht trochbringe kinne. Harry lit de op trije poaten hinkende Mouse dêr efter om 'e wacht oer de bern te hâlden. As er Daniel mei syn Wiere Sicht besjocht, om him derfan te bewissigjen dat de jonge gjin bliuwende geastlike skea oprûn hat fan syn konfrontaasje mei de meunsters, sjocht er ek Molly har frijer Nelson, dy't op it bêd njonken Daniel leit, en dy't der folle minder oan ta is. Krekt as by Rosie earder hat Nelson syn geastlike sels lytse gatsjes yn 'e sliepen, as hie immen in harsenssoperaasje by him útfierd. Harry beseft dan einlings en te'n lêsten hoe't alle puzelstikjes dy't er sammele hat, yninoar passe. As er Charity befreget, jout dy ta dat se in talint foar tsjoenderij hat. As opslûpen fanke brocht dat har yn 'e swierrichheden. Se kaam ûnder ynfloed fan in Gregor, dy't in soarte fan sekte oprjochte hie en dy't tsjoenderij mei religy fermong. Doe't oanhâldend oare sekteleden ferdwûnen, ûntdiek Charity dat Gregor syn folgelingen offere oan 'e draak Siriothrax, om dêr sels better fan te wurden. Gregor wie him bewust fan har ûntdekking en de folgjende dy't offere waard, wie Charity sels. Mar in jonge Ridder fan it Krús kaam en befrijde har en deade de draak; dat wie Michael, mei wa't se in pear moannen letter troude. Sûnt de dei fan har befrijing hat se har tsjoenderij nea mear brûkt en meitiid fertige har talint en waard it wei, en hoegde se der nea mear oan te tinken. Oant bliken die dat it erflik wie en dat Molly itselde talint hie.
Harry riddenearret dat Charity har oanhâldende oankringen op it net brûken fan dat talint de wiere reden wie dat sy en Molly allegeduering rûzje hiene en dat Molly út 'e hûs gie. Charity jout ta dat dat wier is, en heakket dêroan ta dat Molly it byld foar eagen stie fan 'e heldhaftige tsjoender Harry Dresden, de bûnsgenoat fan har heit, sadat har eigen krewearjen om it near op eltse utering fan magy te lizzen yn 't foar al om 'e nocht wie. Harry leit dan út wat er tinkt dat der de ôfrûne tiid bard is. Molly hat besocht en brûk har tsjoenderij om har freonen te beynfloedzjen. Doe't de drugsferslaafde Rosie swier rekke, soarge sy dat dy sûnder ûntwenningsferskynsels fan 'e drugs ôf rekke, en dat it gebrûk fan drugs har tenei sels eangst oanjage. Dat die Molly út goederbêst, om it wolwêzen fan 'e poppe, mar it is in ûntalitber gebrûk fan tsjoenderij, om in oar syn frije wil ôf te nimmen. En doe't se mei har drugsferslaafde feint Nelson eat yn deselde geast besocht te dwaan, gie der wat mis, sadat Nelson geastlik stikken gie en oanhelle rekke mei paranoia. Troch wat se dien hie, koe Molly fungearje as in beaken dêr't de fobofagen harren op oriïntearren om yn 'e wrâld troch te kringen. Dat betsjut dat se net oproppen, mar stjoerd waarden, troch immen yn it Nevernever. De iennichste oerienkomst tusken alle gefallen fan it ferskinen fan 'e fobofagen wie de oanwêzichheid fan spegels of in oar sterk reflektearjend oerflak (lykas roastfrijstielen kokenynrjochting of in autorút by lampeljocht). En it iennichste soarte fobofaach dat gebrûk makket fan spegels om yn 'e wrâld troch te kringen is de fetch. Om't fetches wêzens fan 'e djipste, dûnkerste winter binne, kin Harry eins net oars as konkludearje dat keninginne Mab efter de oanfallen en de ûntfiering fan Molly sit.
Mei in betsjoening spoart Harry it plak op dêr't de fetches mei Molly oerstapt binne nei it Nevernever; dat blykt de âlde bioskoop fan Clark Pell te wêzen. Mei Thomas en Murphy makket Harry him op om harren efternei te gean, mar Charity wegeret om efter te bliuwen. It docht bliken dat se al tweintich jier de wapensmid en sparringpartner fan in Ridder fan it Krús is en har skoan mei in swurd rêde kin. By Pells bioskoop moetsje se Fix en Lily. Dy kinne Harry net helpe om't keninginne Titania dêr op magyske wize it near op lein hat, mar Harry leit harren út dat Molly alteast foar in part troch syn tadwaan yn 'e swierrichheden rekke is. Om dat goed te meitsjen, draacht er de skuld dy't Fix en Lily oan him hawwe, oer oan Molly har mem Charity. Mei't der neat is dat Fix en Lily behinderet om Charity te helpen, wurdt Titania har betsjoening sa kreas omsyld. Yn 'e bioskoop bewekje trije lytsere fetches it plak dêr't Molly it Nevernever ynskuord is, mar mei help fan Fix en Lily wurdt dêr flot mei ôfweefd. It docht lykwols bliken dat Molly meinommen is nei Arctis Tor, it hert fan 'e winter dat it bolwurk fan keninginne Mab is. Lily kin dêr net hinne om't se net direkt yn konflikt komme kin mei Mab. Boppedat sil al har krêft nedich wêze om 'e poarte dêrhinne iepen te hâlden, sadat Harry-en-dy wer nei de gewoane wrâld weromkeare kinne. Dat betsjut dat Fix by har bliuwe moat om foar te kommen dat wêzens út Arctis Tor troch dy iepensteande poarte oerstappe nei Chicago. Foar't Harry-en-dy ôfsette, nimt Fix Harry apart om him te fertellen dat it Reade Hôf fan 'e fampieren in basis yn Oregon oanfallen hat fan 'e Venatori Umbrorum, dy't bûnsgenoaten fan 'e Wite Ried fan Tsjoenderij binne. De Venatori hawwe de Wite Ried om help frege, en der is in fjildslach oan 'e gong. De warders fan 'e Wite Ried hawwe lykwols swierrichheden om 'e Venatori berikken, dat de striid liket yn it foardiel fan it Reade Hôf út te pakken.
As Harry, Thomas, Murphy en Charity fjouweresom ôfsette nei Arctis Tor, wurde se laat troch in grutte magyske flinter dy't bestiet út in diel fan Lily har macht en dy't harren beskermet tsjin 'e winterkjeld. Arctis Tor blykt in reuseftich kastiel fan iis blykt te wêzen, wêrfan't se de poarte ynraamd oantreffe. Der hat blykber in fûleindige striid plakfûn, en se moatte oer in lytse heuvel fan bonkerakken hinne klimme om yn it kastiel te kommen. Der binne ûndjippe gatten yn 'e iismuorren dy't nei swevel rûke, en Harry rekket derfan oertsjûge dat Arctis Tor oanfallen is troch demoanen of oare bewenners fan 'e hel. In betsjoening fertelt Harry dat Molly har yn 'e sintrale toer befynt. As se dêr yngean wolle, wurde se oanfallen troch in kloft fetches. Wylst Murphy en Thomas de yngong ta de toer ferdigenje, klimme Harry en Charity hielendal nei boppen, dêr't Charity mei har izeren smidshammer in betsjoende doar ynslacht dy't tagong jout ta in omrin. Dêr treffe se in beferzen en mei stânbylden fersierde fontein oan, in freeslike tramtearre man dy't yn in beam hinget en dy't Harry weromken as Lloyd Slate, de Winterridder, en Molly, dy't bewekke wurdt troch in tige machtige fetch. Harry en Charity bine de striid oan mei de fetch, mar se kinne him net oan. Op it lêst kriget Harry in helder idee en stelt er de magy fan Lily har flinter, wêrmei't er fetch deadet, mar tagelyk by fersin ek de fontein rekket.
Harry hat ien fan 'e stânbylden fan 'e fontein skansearre, en dan blykt dat it gjin stânbyld is, mar ynstee syn peetmuoike, de Leanansídhe, dy't troch keninginne Mab finzen set wie (sjoch: Dead Beat). Hy biedt oan om har te befrijen, mar sy ûntpraat him dat idee. Ynstee leit se him út dat er sjen moat dat er fuortkomt. Harry hat no Simmermagy yn it hert fan 'e Winter brûkt, en, noch helte slimmer, hy hat de Winterwelle dermei fersmoarge. Alle ierdgeasten fan it Winterhôf ûnderfine dat as pine, en se jouwe har as ien man nei Arctis Tor om mei Harry ôf te weven. Wylst Harry en Charity har mei de befrijde Molly fan 'e omrin fan 'e toer hastigje, mient Harry te sjen hoe't ien fan 'e oare stânbylden fan 'e fontein him taknypeaget mei it each fan keninginne Mab…
Mei muoite berikke Harry-en-dy de poarte nei de minsklike wrâld foar't de wêzens fan it Winterhôf harren te pakken krije kinne. Werom yn Pells bioskoop konfrontearret er Lily mei it fermoeden dat sa njonkelytsen by him opkommen is: dat de hiele ekskurzje nei Arctis Tor eins om hiel wat oars gie as wêr't se tochten dat it om gie, en dat se brûkt binne. Lily, dy't it no hat oer wat dat skiednis is en dêrom net mear troch de betsjoening fan Titania wjerholden wurdt om deroer te praten, jout ta dat Harry gelyk hat. Sy en Maeve hawwe tegearre bewurkmastere dat Molly nei Arctis Tor ûntfierd waard, hoewol't Lily mei klam úthâldt dat sy neat te krijen hie mei it beheljen fan 'e fetches yn it plan; dat wie Maeve har dwaan. Trochdat Lily Harry tastien hat en brûk Simmermagy yn Arctis Tor, binne de legers fan it Winterhôf weromkommen fan 'e grinzen om efter Harry-en-dy oan te gean. Maeve hat dêrnei it ferrin fan 'e tiid yn it Nevernever beynfloede, sadat it folle langer duorje sil ear't de ierdgeasten fan it Winterhôf wer oan 'e grinzen weromkeare kinne. It Simmerhôf kin dêrtroch de kâns gripe om 'e Wite Ried fan Tsjoenderij te help te kommen yn harren striid tsjin 'e fampieren fan it Reade Hôf.
Troch Maeve har omboartsjen mei de tiid hat it koarte skoftke dat Harry-en-dy yn Arctis Tor wiene, yn 'e minsklike wrâld oardel dei duorre. Dat betsjut dat Murphy yn 'e swierrichheden sit om't se sûnder berjocht sa lang net op har post west hat as liedster fan it ûndersyk nei de oanfallen op SplatterCon!!! Dat muoit Harry al, mar der is no neat mear oan te feroarjen. Hy bringt Charity en Molly nei de Tsjerke fan 'e Hillige Marije fan 'e Ingels ta, dêr't se weriene wurde mei de oare Carpenter-bern. No't Molly rêden is, stiet Harry foar de drege taak om har dúdlik te meitsjen dat se noch altyd djip yn 'e swierrichheden sit. Wat se mei Nelson en Rosie útheeft hat, ek al hat se it mei de bêste bedoelings dien, is in foarm fan swarte magy, en dêr hat de Wite Ried fan Tsjoenderij de deastraf op set. Harry riedt har dêrom oan om har út eigen beweging oan te jaan by de Wite Ried. Hy sil it dan foar har opnimme en fersêftsjende omstannichheden oanfiere, sadat de deastraf opskoarre wurde kin en se ûnder ferskerpe tafersjoch komme sil te stean. (Dêr bestiet nammentlik in presedint foar: Harry sels.) Molly moat dan wol as learling troch in folweardich tsjoender oannommen wurde, en Harry is ree om dy rol op him te nimmen. Molly beslút om te dwaan wat er har riedt, en Harry skillet it haadkertier fan 'e Wite Ried yn Edinburgh op om har berjochting te regeljen.
De oare deis giet Harry mei Molly nei itselde âlde pakhûs dêr't in pear dagen earder de berjochting en eksekúsje fan 'e jonge Koreaanske warlock plakfûn hat. Dêr sil de Hege Ried fan Wite Ried fan Tsjoenderij gearkomme om oer Molly te oardieljen. Carlos Ramirez, in warder fan 'e Wite Ried mei wa't Harry befreone is, fertelt him by syn oankomst dat de striid mei de fampieren fan it Reade Hôf yn Oregon troch tuskenkomst fan 'e ierdgeasten fan it Simmerhôf einige is yn in oerwinning fan 'e Wite Ried. Ien lid fan 'e Hege Ried, Aleran LaFortier, is efterbleaun by de Venatori Umbrorum, om harren te helpen by de ferhuzing fan harren haadkertier. In oarenien, Alde Mai, is yn Yndoneezje. En Harry syn bûnsgenoaten yn 'e Hege Ried, syn âlde learmaster Ebenezar McCoy, de Yndiaanske medisynman Joe Listens-to-Wind en de Afro-Amerikaanske tsjoenster Martha Liberty, binne ek net oanwêzich. Doe't de striid yn Oregon yn harren neidiel útpakte, foelen de fampieren nammentlik it geheime opliedingskamp foar jonge tsjoenders fan 'e Wite Ried yn Colorado oan, dat ûnder lieding stiet fan Anastasia Luccio (sjoch: Dead Beat). McCoy, Listens-to-Wind en Liberty binne halje-trawalje dêrhinne ôfset. It liket derop dat fan 'e Hege Ried inkeld de foarsitter, de Merlyn, by de berjochting fan Molly oanwêzich wêze sil, mar op it lêste momint komt de mysterieuze Poartewachter noch opdaagjen. Dat helpt Harry lykwols net folle, mei't de Merlyn yn sokke gefallen de stimmen foar de ôfwêzige leden fan 'e Hege Ried útbringt, en de Merlyn is Harry net bepaald goedgeunstich sind.
Harry hat lykwols noch in troefkaart om út te spyljen: hy hat Lily en Fix útnûge om 'e gearkomste by te wenjen. Lily sprekt de gearkomste ta yn har hoedanichheid fan 'e Simmerfrouwe, en neamt twa leden fan 'e Wite Ried dy't harsels de ôfrûne dagen útsûnderlik ûnderskaat hawwe: Donald Morgan, de boal fan 'e Wite Ried, dy't yn 'e striid yn Oregon op in hier nei de kening fan it Reade Hôf wist te deadzjen, en Harry Dresden, dy't suver lykme-allinne Arctis Tor bestoarme hat. Se spjeldet harren allebeide it ikeblêd fan 'e Oarder fan 'e Sulveren Iik op, dy't harren it rjocht jout om yn 'e takomst ien kear de direkte help fan 'e Simmerkeninginne Titania yn it roppen. Fierders makket se de Merlyn dúdlik dat, no't de legers fan it Winterhôf wer weromkeard binne oan 'e grins, sokke stipe as it Simmerhôf de Wite Ried yn Oregon jûn hat, ynearsten net wer op kommendeweis wêze sil.
By de dêropfolgjende berjochting fan Molly besiket Harry de Merlyn ûnder druk te setten, mar hy beseft te let dat er dêrmei in flater begiet; de Merlyn hâldt der net fan om ûnder druk set te wurden. Hy feroardielet Molly dêrom ta de dea, mar Harry wiist derop dat de Poartewachter syn stim noch net útbrocht hat. De Merlyn tsjut oan dat al soe de Poartewachter tsjin 'e deastraf stimme, dan noch is it seis stimmen tsjin ien. Mar Harry hâldt fol, en formeel hat er gelyk, dat de Merlyn moat mei tsjinnichheid belies jaan. De Poartewachter seit dat er de saak ris djip beprakkesearje wol foar't er syn stim útbringt, en minuten geane foarby wylst de spanning oprint. As de Merlyn úteinlik syn geduld ferliest, skuort de Poartewachter de doarren fan it pakhûs iepen, en tommelje Anastasia Luccio en har rekruten nei binnen ta, begelaat troch Ebenezar McCoy, Joe Listens-to-Wind en Martha Liberty. By harren is ek Michael Carpenter, de Ridder fan it Krús, dy't de efterhoede foarmet, en de poarte nei it Nevernever dêr't se krekt troch oerkommen binne nei Chicago bewekket oant dy sletten wurde kin. Om't de stimming noch altyd geande is, moatte no McCoy, Listens-to-Wind en Liberty dochs noch harren eigen stim útbringe, en mei de Poartewachter stimme se derfoar om Molly har deastraf op te skoarjen en har ûnder ferskerpe tafersjoch te pleatsen as Harry syn learlinge. Harry is bliid mei dy útkomst, mar hy beseft goed dat er de Merlyn ta in persoanlike fijân makke hat, al falt dêr no neat mear oan te dwaan.
De oare deis komt Murphy by Harry del. Hja is fanwegen har ûnferklearre ôfwêzigens yn rang weromset ta resjersjeur; har nije partner is Rawlins, dy't in promoasje krigen hat, mar tagelyk nei de Spesjale Undersyksienheid oerpleatst is. It nije haad fan dy ienheid is Murphy har âlde partner John Stallings. Letter kriget Harry ek noch besite fan syn âlde learmaster Ebenezar McCoy, mei wa't er him einlings fermoedsoenet nei de rûzje dy't se earder krigen hiene (sjoch: Blood Rites). As de beide tsjoenders har nochris oer de foarfallen fan 'e lêste dagen bûge, stelle se fêst dat net allinnich Harry-en-dy brûkt binne, mar Lily en Maeve ek. Se fermoedzje dat Mab, de Winterkeninginne, op 'e iene of oare manear efter it hiele spul sit, en dat Harry, Lily en Maeve ûnderdiel útmakke hawwe fan in yngewikkeld plan fan Mab om werom te slaan tsjin har fijannen, dejingen dy't mei it gebrûk fan hellefjoer de poarte fan Arctis Tor ynslein hawwe. Wa't dyjingen binne, wit Harry net, mar hy fynt it opfallend dat de ôfrûne jierren kweawillige persoanen fan kennis en magyske foarwerpen foarsjoen binne dy't se eins net hawwe moatten hiene, fan ûnbelearde warlocks as Victor Sells (sjoch: Storm Front) en Leonid Kravos (sjoch: Grave Peril) oant korrupte FBI-aginten (sjoch: Fool Moon). Ek it Reade Hôf hat in folle taaiere fijân bleken te wêzen as dat immen ea tinke koe, en de Wite Ried wurdt al langer pleage troch in ferrieder, dy't diskear de lokaasje fan it geheime opliedingskamp yn Colorado oan it Reade Hôf trochjûn hat. De iennichsten dy't fan dy lokaasje wisten, wiene Anastasia Luccio, Donald Morgan, Joe Listens-to-Wind, Alde Mai en de Merlyn. Harry en McCoy komme ta de konklúzje dat der efter de skermen in geheime organisaasje aktyf wêze moat, dy't tsjin de Wite Ried krewearret. Harry tsjut dy organisaasje dêrom oan as de 'Swarte Ried'.
List fan Yslânske ambassadeurs yn Pakistan
Dit is in list fan Yslânske ambassadeurs yn Pakistan.
Protektoraat (Britske Eilannen)
It Protektoraat (Ingelsk: the Protectorate) wie in steat yn Jeropa dy't bestie fan 1653 oant 1659 en de hiele arsjipel fan 'e Britske Eilannen omfieme. It Protektoraat ûntstie doe't Oliver Cromwell, de oanfierder fan it parlemintêren (of 'rûnkoppen') yn 'e Ingelske Boargeroarloch, himsels útrôp ta beskermhear (Lord Protector). Dêrmei kaam in ein oan it Mienebêst Ingelân, dat bestien hie sûnt de fal fan 'e monargy en de eksekúsje fan Karel I fan Ingelân yn 1649. Nei Cromwell syn dea, yn 1658, waard er opfolge troch syn soan Richard, dy't it lykwols net slagge en hâld it parlemint en it leger yn 'e besnijing. Yn 1659 waard hy de facto ôfset, wêrmei't in ein kaam oan it Protektoraat.
Geografy
By de oprjochting fan it Protektoraat omfieme dat inkeld it âlde Mienebêst Ingelân, dat bestie út Ingelân, Wales, Man en it hiele eilân Ierlân. Yn 1657 waard dat gebiet gearfoege mei it oant dy tiid yn namme noch altyd besteande Keninkryk Skotlân. Dêrmei ûntstie in sintralisearre steat mei in oerflak fan krapoan 314.000 km², dat de hiele arsjipel fan 'e Britske Eilannen besloech.
Foarspul
Oan 'e ein fan 'e Twadde Ingelske Boargeroarloch waard kening Karel I fan Ingelân yn 1649 terjochtsteld. Neitiid rôp it Rompparlemint it Mienebêst Ingelân út, dat yn it plak kaam fan it âlde Keninkryk Ingelân. De wiere macht yn it Mienebêst lei by it Nije Modelleger en de befelhawwer dêrfan, Oliver Cromwell. Dy ferovere yn 1651 Skotlân, dat de earste jierren ûnder it bewâld fan in Ingelske gûverneur kaam. Yn 1652 waard troch Cromwell ek it Keninkryk Ierlân bemastere, dat daliks by it Mienebêst foege waard.
Yn 1653 stjoerde Cromwell it Rompparlemint nei hûs, wêrnei't er in skoftke in eigengearstalde assimblee ynstelde, dy't bekend waard ûnder de namme Barebone's Parlemint. Doe't dat lichem net bliek te funksjonearjen, stjoerde er dat ek nei hûs en loek er alle macht nei himsels ta as beskermhear (Lord Protector). Dat barde ûnder it saneamde Ynstrumint fan Regear (Instrument of Government) in op 16 desimber 1653 yn wurking kommende nije grûnwet, dy't opsteld wie troch generaal John Lambert. Dy grûnwet parte Cromwell it beskermhearskip foar it libben ta, sadat er "it opperrjochterskip en de útfiering fan it bestjoer" op him nimme koe. Dêrmei hold it Mienebêst Ingelân de facto op te bestean en waard it ferfongen troch it Protektoraat, dat feitliks in militêre diktatuer wie.
Binnenlânsk bestjoer
Under it Ynstrumint fan Regear hie Cromwell de macht om parleminten gear te roppen en te ûntbinen, mar moast er foar wichtige besluten wol de mearderheid fan 'e leden fan 'e Ried fan Steat oan syn kant sjen te krijen, mei't dat lichem it meastepart fan 'e funksjes fan 'e monargy oernommen hie. Oan 'e oare kant waard Cromwell syn macht sterk ûnderstipe troch syn populariteit by it Nije Modelleger, dat er ûnder de Ingelske Boargeroarloggen opboud hie en dat er neitiid oanhâldend (en ferstannigernôch) koestere.
It earste troch Cromwell ynstelde parlemint kaam op 3 septimber 1654 gear en nei wat sjestes yn 'e rjochting fan 'e beskermhear troch eardere oanstellings fan him goed te karren, sette it útein mei in programma fan grûnwetlike herfoarmings. Ynstee dat Cromwell him tsjin dat proses oankante, ûntbûn er it parlemint ienfâldichwei op 22 jannewaris 1655. Nei in royalistyske opstân ûnder lieding fan sir John Penruddock ferdielde Cromwell, ûnder ynfloed fan Lambert, Ingelân en Wales yn novimber 1655 yn fyftjin militêre distrikten dy't bestjoerd waarden troch generaals-majoar, bystien troch pleatsferfangende generaals-majoar. It bewâld fan dy saneamde godly governors ("godsfreezjende gûverneurs") kaam bekend te stean as it Regear fan de Generaals-Majoar.
Hja wiene net allinnich tige wichtich foar de nasjonale feilichheid, mar fungearren ek as pylders foar Cromwell syn morele kampanje. Se hiene it tafersjoch oer de milysjes en komitees foar feilichheid, inen belestings en soargen dat de befolking him oan it puriteinske leauwe hold dat Cromwell-en-dy útdroegen. Sa wie toanielspyljen strang ferbean en waard de tsjerkegong op snein strikt ôftwongen. Under twang fan Cromwell syn boargerlike oanhingers, dy't de legerofsieren as obstakels seagen foar it trochfieren fan maatskiplike herfoarmings en as in bedriging foar harren eigen macht, waarden de generaals-majoar minder as in jier letter al wer ôftanke. Dêrby kaam noch dat it twadde parlemint fan it Protektoraat, dat yn septimber 1656 gearkaam, in belestingfoarstel fan generaal-majoar John Desborough fuortstimde út eangst foar in permanint militêr bestjoer. Cromwell hie himsels hjirmei yn 'e fingers snien, want no wie it leger lulk dat er de generaals-majoar opoffere hie yn it foardiel fan harren tsjinstanners, wylst by de befolking troch it militêre bestjoer de wûnen fan 'e 1640-er jierren wer iepenhelle wiene, mei as gefolch oanwaaksende antypaty foar it Protektoraat oer.
Ynternasjonaal belied
Op ynternasjonaal mêd fersloech it Protektoraat yn 1654 de Republyk fan 'e Feriene Nederlannen yn 'e Earste Ingelske Oarloch. Nei't der by it Ferdrach fan Westminster in frede sletten wie dy't foar de Republyk frijwat fernederjend wie, tocht Cromwell syn saneamde Westlik Untwerp (Western Design) op, dat in oanfal op 'e Spaanske koloanjes yn it Karibysk Gebiet omfieme yn it ramt fan 'e Ingelsk-Spaanske Oarloch fan 1654-1660. Dat resultearre yn 'e ferovering fan Jamaika, dat dêrnei foargoed in Ingelske (en letter Britske) koloanje waard. Nei de Slach by Dúntsjerk, yn 1658, moast Spanje dêropta ek noch it kuststedsje Dúntsjerk, dat diel útmakke hie fan 'e Spaanske Nederlannen, oan it Protektoraat ôfstean (yn 1662 soe it yn âlde gloarje werombrochte Keninkryk Ingelân it oan Frankryk trochferkeapje).
Cromwell waard him yn dy snuorje ek bewust fan 'e bydrage dy't de út Spanje en Portegal flechte Joaden leveren oan it ekonomysk súkses fan 'e Feriene Nederlannen. Hy ornearre dat Ingelân, nei de ferwuostgings fan 'e Boargeroarloggen, ek wol sa'n ekonomyske ympuls brûke koe. Yn 'e mande mei syn tolerânsje foar it yn besletten fermidden beoefenjen fan oare godstsjinsten, brocht dat him der yn 1656 ta om 'e Joaden út te nûgjen werom te kommen yn Ingelân, rom 350 jier nei't se yn 1290 troch kening Edwert I it lân útjage wiene.
Ienwurding mei Skotlân
It proses fan it gearfoegjen fan 'e Ingelske en Skotske parleminten waard yn gong set koart nei de nederlaach fan Karel II en de Skotske royalisten yn 'e Slach by Worcester, yn 1651. It duorre lykwols oant 26 juny 1657 ear't de saneamde Tender of Union oannommen waard, wêrmei't de ienwurding tusken it Protektoraat en Skotlân in feit waard.
Grûnwetlike herfoarmings
Datselde jiers, 1657, bea it parlemint Cromwell de kroan oan as ûnderdiel fan in op 'e nij besjoene grûnwetlike regeling, de Nederige Bea en Ried (Humble Petition and Advice), dy't yn 't plak kaam fan it Ynstrumint fan Regear. Dat oanbod stelde him foar in dilemma, mei't er ûnder de Boargeroarloggen krekt jierrenlang fochten hie foar de ôfskaffing fan 'e monargy. Nei't er it seis wiken lang beprakesearre hie, wiisde er it oanbod op 13 april 1657 ôf, mei't God Him neffens him dúdlik útsprutsen hie tsjin it amt fan kening.
Ynstee waard Cromwell ritueel werynstallearre as beskermhear, mei gruttere macht as ea tefoaren. De seremoanje fûn plak yn Westminster Hall, dêr't er plaknaam op 'e Stoel fan Kening Edwert, dy't dêr foar dat doel spesjaal hinne sleept wie út 'e Abdij fan Westminster. It barren wjergalme dúdlik in kroaningsritueel, en makke gebrûk fan alderhanne symboalen dy't ek foar in kroaning fan stâl helle waarden, lykas in skepter, in swurd en in mantel fan harmelingebûnt. Kroan en ryksapel ûntbrieken lykwols, en boppedat wie it amt fan beskermhear noch altyd net erflik. Wol koe Cromwell no syn opfolger nominearje.
Regear fan Richard Cromwell
Nei it frij hommels ferstjerren fan Oliver Cromwell yn septimber 1658 waard er as beskermhear opfolge troch syn op twa nei âldste soan Richard Cromwell. Dyselde besocht en wreidzje de grûnslach fan it Protektoraat út bûten it leger en it frij behindige part fan 'e boargerij dat syn heit stipe hie. Yn 1659 rôp er in parlemint gear, mar de leden dêrfan setten him sûnder ein de foet dwers en foelen it kwasy-monargale karakter oan dat it amt fan beskermhear sûnt 1657 krigen hie. Ek setten se it regear fan Oliver Cromwell wei as in snuorje fan tiranny en ekonomyske delgong. Troch de twifelriedichheid fan it leger, de ûnferantwurdlikheid fan it nije parlemint en de drystens fan Richard Cromwell gie it dêrnei hiel gau berch-ôf mei it Protektoraat. Mar wat dat steatsferbân de dea die, wie úteinlik de wjerstân tsjin 'e fuortsetting fan it Protektoraat dy't opkaam ûnder de subalterne ofsieren en manskippen fan it leger.
Martin Droeshout
Martin Droeshout (Londen, om april 1601 – 1650) wie in Ingelske grafikus fan Flaamsk komôf. Hy waard ferneamd fan syn portret fan William Shakespeare dat op de titelside fan de First Folio-útjefte út 1623 ôfbyld is.
Droeshout hat it fak faaks leard fan syn heit Michael Droeshout en syn âldere broer John Droeshout, dy't beide ek gravueres makken. It Shakespeare-portret waard bot wurdearre troch Ben Jonson dy't it as libbensecht ("true to life") beskreau. Martin Droeshout wie lykwols 15 jier doe't Shakespeare yn 1616 stoar, dat der wurdt oannaam dat er Shakespeare net persoanlik kend hat en syn portret nei in oar petret makke hat.
Droeshout hat ek bydroegen oan it Stamboeck (Album Amicorum) fan Michael van Meer.
Brulloft yn Kana
De Brulloft yn Kana is in ferhaal yn it evangeelje fan Jehannes (2:1-12) oer in brulloft yn Kana. Op de brulloft ferjochtte Jezus neffens de Bibel syn alderearste wûnder.
Kana
Wêr't it bibelske Kana lei is net hielendal te sizzen. Meastentiids wurdt oannommen dat it earne yn Galiléa lein hat. Mar ek it súd-Libaneeske doarp Kana komt yn 'e beneaming foar it bibelske Kana.
Talrike argeologyske fynsten tsjûgje fan de krûken dy't yn it ferhaal neamd wurde. Fanwegen de beskreane maat fan de krûken yn it evangeelje (elk koe sa'n tachtich oant hûndert mingel yn) is it oannimlik dat it in brulloft west hat fan lju út de boppelaach fan de mienskip.
Betrayer
"Betrayer", "Betrayers", "The Betrayer" of "The Betrayers" hat yn de Wikipedy ferskate betsjuttings:
Registrearre partnerskip
In registrearre partnerskip is in wetlik erkende en regele foarm fan in relaasje tusken twa gearlibjende persoanen. Dit is in relatyf nij ferskynsel, dat sûnt de 1990-er jierren yn benammen in protte Jeropeeske lannen ynfierd is, mar ek bûten Jeropa wol foarkomt. Fan oarsprong waard dizze relaasjefoarm yn 'e measte lannen ynsteld as in alternatyf foar homoseksuëlen en lesbiënnes, dy't útsletten wiene fan it oangean fan in 'gewoan' houlik. Yn in soad lannen dy't it registrearre partnerskip ynfierden, waard lykwols letter it houlik dochs noch iepensteld foar homo's en lesbiënnes, wylst it partnerskip ek iepensteld waard foar heteroseksuëlen. Njonken it registrearre partnerskip bestiet yn Nederlân ek it fiskaal partnerskip.